ועדת הפנים והגנת הסביבה, כנסת 19, פרוטוקול מספר 8, 2013-04-29 11:00

מירי רגב: בוקר טוב לכולם.

מירי רגב: 29 באפריל, י"ט באייר, ועדת הפנים והגנת הסביבה של הכנסת דנה היום בנושא העיר אילת.

מירי רגב: נמצא אתנו כאן חבר הכנסת זבולון קלפה, נמצא כאן ראש עיריית אילת, מר יצחק הלוי, ונמצאים פה חברים נוספים מאילת, נציגי משטרה, כמובן, והגורמים השונים, מנהלת הוועדה יפה.

מירי רגב: כוועדת הפנים, החלטתי לעשות דיונים נקודתיים בנושאים מסוימים כשאני רוצה שיש מצוקה מסוימת בעיר מסוימת, כפי שעשינו בעבר על נצרת עלית, כפי שעשינו בעבר על בית-שאן והיום לקחנו את העיר אילת, גם בגלל הבעיות הביטחוניות שגילינו לפני מספר שבועות שהעיר אילת חשופה אליהן, בוודאי כל סוגיית מהגרי העבודה שמציפים את העיר אילת.

מירי רגב: אני חייבת להגיד פה שראש עיריית אילת מסייע בכל מה שקשור למהגרים ונמצא בכל דיון בסוגיית המהגרים בארץ.

מירי רגב: כמובן, נושא של ביטול מע"מ.

מירי רגב: אמנם כאן זה לא ועדת הכספים ואנחנו לא נעסוק ישירות בביטול המע"מ באילת, אבל גם כנגזרת מזה.

מירי רגב: אנחנו צריכים להבין מה הנגזרת של ביטול המע"מ.

מירי רגב: היתה לי אתמול שיחה גם עם מיקי הלוי, סגן שר האוצר.

מירי רגב: הסוגיה של ביטול המע"מ לאילת עדיין לא נסגרה, אין החלטה כזאת, ולכן אני מציעה שנדבר על כל הסוגיה הזאת בצורה אחראית ועניינית בלי ללכת עליהום, כי הובהר לי אתמול שאין כרגע שום החלטה.

מירי רגב: יש איזשהו רעיון שכל שנה, או כל שנתיים בתקציב דו-שנתי, עולה על הפרק.

מירי רגב: זה תפקידם של פקידי האוצר, להעלות את זה על הפרק ובסוף יש מי שמקבל את ההחלטות.

מירי רגב: כמובן, התחרות הקשה בעיר – העיר רחוקה גיאוגרפית מכל מקום, החום הנוראי שיש שם, הקור שיש שם.

מירי רגב: אנחנו רוצים לשמור על אילת כעיר תיירותית, כעיר דרומית, כעיר נופש - גם לישראלים וגם לאנשים שמגיעים מחו"ל.

מירי רגב: וכמובן, אנחנו רוצים לשמור על העיר הזאת לאותם אנשים שאין להם יכולת לנסוע לחו"ל, שיוכלו לבוא וליהנות גם ממוצרים ללא מע"מ וגם שהתושבים עצמם ייהנו ממוצרים ללא מע"מ וכמובן, בעלי העסקים.

מירי רגב: ראש העיר, ביקשת את הדיון וחשבתי שנכון לקיים אותו מהיום להיום ולכן קיימתי אותו.

מירי רגב: אני רוצה להזכיר גם לצופים וגם לגורמים הרלוונטיים – אני לא יודעת אם יש כאן מישהו ממשרד ראש הממשלה.

מירי רגב: אין - ראש הממשלה, ופה אני חייבת לפרגן לראש הממשלה נתניהו, ביקש להקים צוות שרים בראשותו בחודש ינואר 2012.

מירי רגב: "הממשלה תכין תכנית כלכלית כוללת לעיר אילת, וזאת לאור האמור והמוסבר בחוק הסחר החופשי – לקדם ולפתח את העיר אילת, בעלת המיקום והחשיבות האסטרטגית שלה".

מירי רגב: אתם מכירים את זה, מן הסתם, האוצר, את ההחלטה מ-9 בינואר 2012.

מירי רגב: זאת היתה ההחלטה של ראש הממשלה דאז, ראש הממשלה היום גם.

מירי רגב: לכן אני חושבת שחשוב להזכיר את זה, כולנו מבינים את חשיבות הסחר החופשי, כולנו מבינים את חשיבות העיר אילת ואף אחד לא רוצה שתהיה עכשיו הגירה שלילית של צעירים מאילת לטובת מרכז הארץ כי זה הדבר הכי נוח, בוודאי לחלק מהאנשים.

מירי רגב: אבל מבחינתנו, גם ברמה הלאומית וגם ברמה המקומית, אין לנו שום כוונה שזה יקרה.

מירי רגב: נציג משרד הפנים נמצא כאן?

מירי רגב: מה תפקידך?

<איתי קורן: כן.

<איתי קורן: אני כלכלן במינהל לשלטון מקומי במשרד הפנים, רפרנט ברשויות מחוז דרום.

מירי רגב: אני רואה את נציג משרד המשפטים ונציג משרד האוצר.

מירי רגב: מי עוד מנציגי המשרדים נמצא כאן?

<יוסי אדלשטיין: יוסי אדלשטיין, ראש מינהל אכיפה וזרים, משרד הפנים.

מירי רגב: נציג המשטרה, תציג את עצמך.

<רפ"ק טירן יהוד: קצין אג"מ ושיטור, מרחב אילת.

מירי רגב: יש כאן עוד נציגים?

<גדעון שניר: גדעון שניר, משרד התיירות.

מירי רגב: יצחק הלוי, בבקשה.

מאיר יצחק הלוי: תודה רבה, גברתי היושבת-ראש, על כך שבהתראה קצרה יחסית הנושא של העיר אילת עומד על סדר היום.

מאיר יצחק הלוי: מכובדי חבר הכנסת, בהצלחה במשימות החשובות.

זבולון כלפה: תודה.

מאיר יצחק הלוי: אני רוצה להתחיל, ברשותכם, באילת מאקרו.

מאיר יצחק הלוי: העיר אילת כבר לפני הרבה מאוד זמן כנכס אסטרטגי למדינת ישראל.

מאיר יצחק הלוי: נכס אסטרטגי משום שהיא ממוקמת כעיר הדרומית ביותר, אם תרצו, כשער הדרומי ביותר; עיר שממזרח וממערב לה יושבות מדינות ערביות שכנות; עיר שתעשיית התיירות בה היא התעשייה השולטת והבולטת; ועיר, שלצערנו, גם הגורמים האסלמיים החליטו לסמן אותה כעיר בעלת חשיבות אסטרטגית, ואמרו: אנחנו נפגע בה.

מאיר יצחק הלוי: ולצערי הגדול, מאוד מאיימים ועושים.

מאיר יצחק הלוי: סך כל הסיבות הללו מלמד שצריך להתייחס לעיר אילת בקטגוריה שונה ואחרת.

מאיר יצחק הלוי: על כך גם התקבלה החלטה, לפני שנתיים ומשהו, להקים צוות שרים בראשות ראש הממשלה - דרך אגב, הצוות מונה 13 שרים - שעניינו דיון מתכלל, הוליסטי, רחב על כל האתגרים והסיכונים מולם ניצבת העיר אילת.

מירי רגב: צוות השרים כונס מתישהו?

מאיר יצחק הלוי: צוות השרים התכנס שלוש פעמים, ואני חייב להגיד לך דבר מדהים - בין ישיבה לישיבה גם קרו דברים חשובים.

מאיר יצחק הלוי: על כך אני מודה לכל מי שהוביל, החל מראש הממשלה ודרך שרי הממשלה הרלוונטיים.

מאיר יצחק הלוי: אפרופו, מתוך 13 השרים שמונה מכהנים היום כשרים.

מירי רגב: מי הם?

מאיר יצחק הלוי: החל משר התחבורה, שר הפנים הנוכחי, השר לביטחון פנים, שר האוצר שהיום הוא בתפקידו החדש.

מאיר יצחק הלוי: יש לי את הפרוטוקול, אוכל להוציא לכם.

מאיר יצחק הלוי: אני טוען, וזו הטענה הבסיסית שלי, שהעיר אילת היא לא רק אסטרטגי, היא נכס כלכלי פוטנציאלי שיכול להניב הרבה מאוד כספים לקופת המדינה.

מאיר יצחק הלוי: אני טוען שאילת זו תרנגולת שצריך לפטם אותה נכון כדי שתטיל ביצי זהב לקופת המדינה.

מאיר יצחק הלוי: ראו מה קורה בעיר עקבה.

מאיר יצחק הלוי: כשהמלך עבדאללה, או אבא שלו, החליט לסמן את עקבה כנכס אסטרטגי נתן שם השקעות, יצר שם פיתוח של אזור סחר חופשי ברמות מטורפות – אם תרצו, העתיק מאתנו את התוכניות שלנו - והיום בעיר עקבה יש השקעות שמוערכות במעל 25 מיליארד דולר מכספים שהם לא כספי המלוכה, מכספים שבאים מיזמים.

מאיר יצחק הלוי: למה?

מאיר יצחק הלוי: כי יש כאן החלטה, שהיא החלטה אסטרטגית נכונה, לראות איך מתעדפים את העיר הזאת ואיך הופכים אותה לעיר תיירות ועיר נמל משובחת.

מאיר יצחק הלוי: נתנו שם אינוונטר שלם של הטבות והעיר מתחילה בשגשוג, ואם אנחנו נקפא על שמרינו נמצא עצמנו משמשים כחצר האחורית העצובה של המפרץ היפה שלנו.

מאיר יצחק הלוי: אני חושב שאנחנו נמצאים בתהליך מצוין, גברתי היושבת-ראש, שבו התקבלו החלטות מתאימות.

מאיר יצחק הלוי: ויד אחת של הממשלה, מאוד מאוד משמעותית, רואה את הצורך בהקמת תכנית השער הדרומי כמגה תכנית האסטרטגית המשמעותית ביותר שקיימת היום במדינת ישראל, לדעתי.

מאיר יצחק הלוי: הפיכתה של העיר אילת לקריית ספורט בין-לאומי, הפיכתה של העיר אילת למרכז קונגרסים וירידים, הפיכתה של העיר אילת לעיר מחקר ומדע ועיר אוניברסיטה - אלה הם דברים שהם דברים דרמטיים מבחינת היכולת לחולל שינוי בעיר הזאת.

מאיר יצחק הלוי: אולם, בצד השני יש כמה סיכונים שאני חייב לשים על השולחן, ופה נדרשת הוועדה – באם תסכימי - לאמץ את החלטת ועדת השרים.

מאיר יצחק הלוי: זו הבקשה שלי, כי אני חושב שההחלטה של צוות השרים לנושא העיר אילת, כפי שהתקבלה ב-9 בינואר, היא אמירה של הבנת הצרכים האמתיים של העיר.

מאיר יצחק הלוי: אני רוצה לגעת בסיכונים.

מאיר יצחק הלוי: נתחיל בזה שמדובר בעיר הפריפריאלית ביותר במדינת ישראל.

מאיר יצחק הלוי: אין עיר שמוגדרת כעיר יותר פריפריאלית מאילת.

מאיר יצחק הלוי: לא אני אומר את זה, הלמ"ס אומר את זה.

מאיר יצחק הלוי: דרך אגב, אלה נתונים שהממשלה ביקשה.

מאיר יצחק הלוי: המשמעויות ברורות – מהקצה שנקרא אילת ועד הציביליזציה של תל-אביב, זו העיר הרחוקה ביותר.

מאיר יצחק הלוי: המשמעויות הן כספיות, מרחק וכל המשתמע מהעניין הזה.

מאיר יצחק הלוי: הנגזרת מכך היא יוקר המחייה הגבוה ביותר במדינת ישראל.

מאיר יצחק הלוי: כל החומרים נמצאים.

מאיר יצחק הלוי: דן ברזניץ עשה מחקר וגילה שהעיר אילת והעיר תל-אביב הן שתי הערים עם יוקר מחיה הגבוה ביותר, ומשום שאילת מושתתת גם על תעשייה שהיא לא עתירת שכר אז גם ההכנסה היא מהנמוכות ביותר.

מאיר יצחק הלוי: משום כך נבנה חוק אזור סחר חופשי, שבתוכו יושבת גם הטבת המע"מ, בין היתר, לטפל באותה דלתה שמקשה על תושבי העיר אילת.

מאיר יצחק הלוי: דבר נוסף הוא הנושא של המסתננים, אי-אפשר להתעלם מזה.

מאיר יצחק הלוי: קרה פה משהו שמבחינה דמוגרפית יוצר רגרסיה בלתי אפשרית, שפתאום, בפרק זמן קצר מאוד, העיר קולטת, מבלי שהיא רוצה, מעל ל-12% מתושביה.

מאיר יצחק הלוי: שמעתי פה כל מיני אמירות, אני אומר לכם, ויעידו חבריי מהעיר - שינינו את פנינו.

מאיר יצחק הלוי: לא את הצבעים שלנו, את פנינו.

מאיר יצחק הלוי: נוצרה פה קונסטלציה דמוגרפית בלתי אפשרית, שחלק גדול מהשכונות שלנו, בעיקר השכונות הוותיקות, נכבשו על-ידי בפרק זמן של שנה על-ידי קהילה שלא היתה מתוכננת.

מאיר יצחק הלוי: אני תמיד מספר את הסיפור - סיפור אמיתי - של שתי אימהות לתינוקות שהיו רגילות להגיע לפארק השכונתי הקטן באחת השכונות הוותיקות ופתאום הן מצאו יום אחד שהפארק הוא לא שלהן.

מאיר יצחק הלוי: זו גם כן איזו אמירה אינטימית של תושב, שיודע שהוא יורד לגן והוא פוגש את השכנה, ויושבים ומדברים, ופתאום אין דבר כזה, כי הפארקים נכבשו.

מאיר יצחק הלוי: אנשים לגמרי לא מבינים את המשמעויות החברתיות והקהילתיות בדבר כזה.

מאיר יצחק הלוי: ובנוסף לכל הצרות, הג'יהאד האסלאמי והגורמים הפונדמנטליסטים, לאור הלקונה שיש בממשל המצרי, גזרת סיני הפכה להיות גזרה מלאה בגורמים עוינים שבחרו בעיר אילת כיעד, ובשנתיים האחרונות נורו עלינו שבע פעמים רקטות שנפלו בתוך העיר.

מאיר יצחק הלוי: למזלנו הגדול לא היו נפגעים, אבל אני לא צריך לספר לכם מה המשמעות לעיר תיירות, שחיה ונושמת תיירות, שאליה מגיעים 2.7 מיליון איש נכון להיום ואנחנו רוצים להגיע ל-4 ו-5 מיליון איש כדי להכניס עוד ועוד כספים לקופת המדינה.

מאיר יצחק הלוי: שני טילים כאלה מחסלים את העיר אילת.

מאיר יצחק הלוי: אני רוצה שתדעו, במבצע "עמוד ענן" הרבה ערים במדינת ישראל נפגעו מטילים.

מאיר יצחק הלוי: הפגיעה הכלכלית הקשה ביותר לערי ישראל ממבצע "עמוד ענן" היא של העיר אילת.

מאיר יצחק הלוי: למה?

מאיר יצחק הלוי: כי מרמה של 30 פלוס צ'רטרים ירדנו לרמה של שלושה, והמשמעויות ברורות.

מאיר יצחק הלוי: כשאצלנו תעשיית התיירות – ויעיד פה נציג משרד התיירות - קורסת זה משפיע עד אחרון החוגים במתנ"ס.

מאיר יצחק הלוי: כשאנחנו מסתכלים על הפיתוח המואץ של עקבה – אנחנו רואים את הפיתוח המואץ, זה להסתכל ולהתקנא.

מאיר יצחק הלוי: דרך אגב, אני בעד.

מאיר יצחק הלוי: אני לא נגד.

מאיר יצחק הלוי: אבל אני לא מוכן להיות נגרר, אני רוצה להיות מוביל את המפרץ.

מאיר יצחק הלוי: וכשרואים את זה, זה להסתכל ולהתקנא.

מאיר יצחק הלוי: אנחנו שומעים היום על הפתיחה של טורקיה.

מאיר יצחק הלוי: אני רוצה שנבין – לפתיחה של טורקיה יש השלכות ישירות על האוכלוסייה הישראלית.

מאיר יצחק הלוי: נכון להיום 86% מהתיירות היא תיירות ישראלית, לצערי, כי תיירות מחו"ל לא מגיעה.

מאיר יצחק הלוי: שוב, בגלל המצב הגיאו-פוליטי.

מאיר יצחק הלוי: אני נותן מניין קטן.

מאיר יצחק הלוי: יושב כאן איתי ידידי ממשרד הפנים - אנחנו עיר נטולת מענקי איזון.

מאיר יצחק הלוי: אנחנו הולכים בעניין הזה לבג"ץ.

מאיר יצחק הלוי: אין לזה שום הצדקה.

מאיר יצחק הלוי: כולם יודעים שהנוסחה ההיסטורית מפלה את אילת לרעה.

מאיר יצחק הלוי: דרך אגב, כולם מסכימים.

מירי רגב: בגלל המע"מ.

מאיר יצחק הלוי: לא, לא קשור.

מאיר יצחק הלוי: אני לא רוצה להיכנס לסיפור הנוסחה עכשיו, זה מאוד מורכב.

מאיר יצחק הלוי: אבל גם משרד הפנים וגם משרד האוצר אומרים: אתם צודקים, אנחנו לא רוצים לפתוח את הנוסחה.

מאיר יצחק הלוי: הם לא רוצים לפתוח את הנוסחה, נותנים לנו חלף מענקי איזון.

מאיר יצחק הלוי: אז כל שנה, כמו עניים בפתח, מבקשים את ההנחות.

מאיר יצחק הלוי: אני אומר דברים נכונים, איתי?

<איתי קורן: כן.

מאיר יצחק הלוי: משום שאין לנו אורגנית מענקי איזון אנחנו לא זכאים לשורה של הטבות נוספות כמו, למשל, היסעים לבתי-הספר ועוד כל מיני כאלו, כי אנחנו לא בקטגוריה של מקבלי מענקים.

מאיר יצחק הלוי: כולם מסכימים אתנו, כולם רואים שהנוסחה מעוותת.

מאיר יצחק הלוי: אומרים: אתם צודקים, ניתן לכם חלופה.

מאיר יצחק הלוי: אבל זה ללכת עם ולהרגיש בלי.

מירי רגב: אני מבקשת להתכנס.

מאיר יצחק הלוי: אני מתכנס.

מאיר יצחק הלוי: אני רוצה להגיד משהו בנושא החינוך.

מאיר יצחק הלוי: גברתי היושבת-ראש, אדוני חבר הכנסת, הדלתה בגין אפיוניה הייחודיים של העיר אילת, רק בנושא החינוך, היא מעל 15 מיליון שקלים בשנה, רק משום היותנו אילתים.

מאיר יצחק הלוי: הוכחתי את זה במסמך.

זבולון כלפה: וזה מושת על העירייה.

מאיר יצחק הלוי: וזה מושת על העירייה.

מאיר יצחק הלוי: עכשיו אחת משתיים: או שאני מרסק את המערכת או שאני מייצר גירעון, כשגם ככה אני ללא מענק איזון.

מאיר יצחק הלוי: הנושא האחרון, גברתי – אני חייב להתייחס לנושא הפטור ממע"מ, למרות שזה לא הנושא המרכזי.

מאיר יצחק הלוי: כתבתי לשר האוצר.

מאיר יצחק הלוי: השר הרים אליי טלפון, נתן לי את המייל הפרטי שלו.

מאיר יצחק הלוי: שוחחתי אתנו, העברתי אליו והחזיר לי תשובה.

מאיר יצחק הלוי: במוצאי שבת ב-20:30 העברתי לשר מייל וקיבלתי ממנו תשובה ברבע ל-1:00.

מירי רגב: שינוי גישה מרענן.

מאיר יצחק הלוי: היינו שני אנשים מודאגים – הוא בדאגות הגדולות שלו, אני בדאגות הקטנות שלי, אבל מסתבר ששנינו היינו ערים ברבע ל-1:00, כי ראיתי את המייל.

מאיר יצחק הלוי: בהגינותו כי רבה היא הוא כתב לי: תקשיב, זה לא על סדר היום.

מאיר יצחק הלוי: אם, חלילה, זה יעלה - ניתן לך את האפשרות לשכנע אותנו; לא יעלה – הנה מה טוב ומה נעים.

מאיר יצחק הלוי: אבל, מה שהוא כתב, וזה המשמעותי ביותר ורלוונטי לוועדה שלנו: אני מתחייב, אחרי אישור התקציב, הריטואל הזה ירד מסדר היום.

מאיר יצחק הלוי: זו אמירה שאמר השר, וזה ייאמר לזכותו כי לא יכול להיות שבכל שנה נבוא.

מאיר יצחק הלוי: את מכירה אותי יותר מפה מאשר באילת.

מירי רגב: חד-משמעית.

מאיר יצחק הלוי: לא יכול להיות שבכל שנה אני יושב פה ונלחם.

מאיר יצחק הלוי: זה מתיש את כולנו, גורם נזק בלתי אפשרי לעיר.

מאיר יצחק הלוי: אני בתחושה שאוזניו של השר קשובות, אני יודע את עמדתו של ראש הממשלה ואני רוצה לקוות שעם ישיבת הממשלה הנושא הזה ייעלם מסדר-היום.

מאיר יצחק הלוי: לסכם את דבריי, מה שאני רוצה לבקש מהוועדה החשובה הזו - משום חשיבותה של העיר אילת, משום האתגרים האדירים הניצבים מולה, אבל מצד שני, משום הסיכונים - אני חושב שהעיר צריכה לקבל טיפול הוליסטי, לאמץ את ועדת השרים לנושא העיר אילת ולהתחיל לצאת בצוותים רב-משרדיים כדי שיינתנו המענים ארוכי הטווח לעיר אילת, ואני אחד מראשי העיר שיודע לדחות את הסיפוקים המידיים שלו.

מאיר יצחק הלוי: אני מוכן לקבל דיונים גם לשנת 2015 ו-2020.

מאיר יצחק הלוי: תודה רבה.

מירי רגב: תודה רבה לך, מאיר.

מירי רגב: אני רוצה לשמוע התייחסות של משרד האוצר.

מירי רגב: אחת, איך אתם מיישמים את החלטת ועדת השרים בראשותו של ראש הממשלה?

מירי רגב: הדבר השני שאני מבקשת לשמוע את התייחסותכם לגביו זה לגבי המע"מ באילת.

מירי רגב: האם האמירה של מיקי, סגן שר האוצר, אליי אתמול היא באמת האווירה באוצר או שזו איזושהי אמירה כדי להרגיע אותנו?

מירי רגב: אחריך אני רוצה התייחסות של משרד הפנים לסוגיית ועדת השרים ואיך משרד הפנים בכלל מתכוון ליישם את ההחלטה הזאת.

<שי דותן: לעניין הוועדה – כמו שמאיר הלוי אמר, היו דיונים.

<שי דותן: אני מקווה שהם ימשיכו אחרי שיגובש תקציב.

<שי דותן: כרגע עסוקים במשרד האוצר, כפי שאתם יודעים, בגיבוש התקציב.

<שי דותן: לעניין הסוגיה השניה - אני חושב שתשובת שר האוצר לראש העיר מדברת בעד עצמה.

<שי דותן: שר האוצר, מונחות לפניו כל האלטרנטיבות שאנחנו מחויבים להציג בפניו, כולל ביטול פטורים או העלאות מסים.

<שי דותן: יש לו סל מסוים, שר האוצר מתייעץ ובוחר, ואני מאמין שהוא עושה את זה גם בשיתוף יתר חברי הממשלה, והכול בא לדיון.

מירי רגב: לא התייחסת לצוות השרים לגבי העיר אילת.

מירי רגב: אני גם אשלח מכתב מסודר לראש הממשלה בעניין הזה.

<שי דותן: זה יותר באחריות משרד ראש הממשלה.

<שי דותן: אנחנו גלגל עזר שם.

מירי רגב: אתם גלגל עזר שהוא, בדרך כלל, מאוד מרכזי.

<שי דותן: נכון, אבל בכל זאת אנחנו מיישמים החלטות, וכרגע לא קיבלנו החלטה אופרטיבית.

מירי רגב: מה זאת אומרת?

מירי רגב: מי מיישם את החלטת ראש הממשלה?

מירי רגב: ראש הממשלה אומר: אנחנו תוכנית כלכלית כוללת לעיר אילת.

מאיר יצחק הלוי: יוג'ין קנדל.

מאיר יצחק הלוי: הוא הטיל את זה על יוג'ין קנדל.

<שי דותן: למיטב ידיעתי, אין תוכנית אופרטיבית.

<שי דותן: אין משהו שנדרשנו להציג.

מאיר יצחק הלוי: אני יכול לסייע בעניין הזה, גברתי היושבת-ראש?

מירי רגב: חבל שאין כאן נציגות ראש הממשלה.

מאיר יצחק הלוי: ראש הממשלה הטיל את המשימה על פרופסור יוג'ין קנדל, אפילו המליץ בפניו לגייס חברה בין-לאומית, אני אפילו יכול לספר לכם שחברו עם חברת מקינזי.

מאיר יצחק הלוי: בגלל שנכנסו ללופ של הבחירות הכל הוקפא.

מאיר יצחק הלוי: דרך אגב, יש מסמך של פרופסור יוג'ין קנדל בעניין, והוא ביקש שאנשי רשות המסים ואנשי האוצר יהיו שותפים לוועדה הזאת.

מירי רגב: באמת נבקש הסבר.

מירי רגב: כרגע מה שאתה יכול להגיד לנו זה: א', בנושא צוות השרים אתם לא מתואמים כרגע.

מירי רגב: אין לכם שום נגזרת של תוכנית כלכלית לעיר אילת.

מירי רגב: זה הדבר הראשון שאני מבינה.

מירי רגב: הדבר השני, שבעניין ביטול המע"מ באילת אין החלטה גורפת בעניין הזה.

מירי רגב: זה אחד מהנושאים שעלו אבל אין כרגע החלטה בעניין הזה.

מירי רגב: משרד הפנים, בבקשה.

<איתי קורן: לגבי החלטת צוות השרים – אני לא כל כך מעורב בפרטים.

<איתי קורן: כמו שראש העיר אמר, כרגע יש החלטה לגבש איזושהי תוכנית עסקי כוללת לעיר, אבל אני פחות מעורב בפרטים האלה.

<איתי קורן: אני יכול לומר איך אנחנו, במשרד הפנים, מסתכלים ועוזרים לעיר אילת.

<איתי קורן: עיריית אילת באמת נטולת מענק איזון.

<איתי קורן: יש לה איזשהו מודל שלילי – שמתרחק, אגב, משנה לשנה - כי הנוסחה באמת יוצרת איזשהו עיוות מבחינת מענה לעיר אילת.

<איתי קורן: את זה כולנו יודעים, משלימים עם העובדה הזאת.

מאיר יצחק הלוי: לא, לא משלימים.

<איתי קורן: מבחינת משרד הפנים - - -

זבולון כלפה: למה לא מחריגים אותה מראש, כמו בירושלים?

<איתי קורן: אני מתקן את עצמי.

<איתי קורן: אני אומר משלימים עם זה שאנחנו יודעים שבנוסחה זה לא המענה.

<איתי קורן: המענה של מאזק האיזון זה לא המענה שבנוסחה הנוכחית אפשר להכניס בו גם כל מיני פרמטרים אחרים.

<איתי קורן: אנחנו לא מגיעים לאיזשהו מודל חיובי.

<איתי קורן: זאת אומרת, אנחנו מסכימים שמענק האיזון לא נותן את המענה לעיריית אילת.

<איתי קורן: הפתרון שלנו, של משרד הפנים, בכל שנה בתוך רזרבת השר או במענקים מיוחדים אנחנו משפים את העיר אילת בסדר גודל של בין 5 ל-7 מיליון שקלים בשנה.

<איתי קורן: מבחינת התקציב של העיר אילת, הוא באמת נפיץ.

<איתי קורן: בכל שנה הם מסיימים בגירעון של 1% או 0.5%.

<איתי קורן: מאוד מאוד קשה להם לסגור את התקציב הזה בלי המענקים של משרד הפנים.

מאיר יצחק הלוי: אבל ירדנו מרמה של גירעונות של 40 לרמה של 2 מיליון.

<איתי קורן: נכון.

<איתי קורן: יש באמת תוכנית מסודרת, הם באמת מקטינים משנה לשנה.

<איתי קורן: היתה היסטוריה שזה היה הרבה יותר גבוה, והם עשו כל מיני תוכניות התייעלות – הלוואות ביוב, מחזורים.

<איתי קורן: עושים איפה שאפשר, נעשה מאמץ.

<איתי קורן: לגבי השנה – עדיין, כמו שאתם יודעים, אין מסגרת תקציב.

<איתי קורן: מענקי האיזון זה עדיין סימן שאלה גדול.

מירי רגב: זה ברור, את זה אנחנו יודעים.

מירי רגב: בנושא מענקי איזון דיברתי כבר עם השר סער.

מירי רגב: יש לך משהו להוסיף, יוסי?

<יוסי אדלשטיין: בנושא המסתננים – זו סוגיה שאנחנו מכירים ואנחנו נמצאים בקשר תמידי עם ראש העיר.

<יוסי אדלשטיין: בשנת 2012 נבלמה ההסתננות למדינת ישראל, הן בגלל הגדר והן בגלל הפעלה של חוק ההסתננות שהתחלנו להפעיל ביוני 2012.

<יוסי אדלשטיין: כרגע אנחנו נמצאים בפעילות מואצת לחפש מדינה שלישית שתהיה מוכנה לקלוט לפחות חלק מהמסתננים.

מירי רגב: הפעילות המואצת הזאת נמצאת כבר שנתיים על הפרק.

<יוסי אדלשטיין: היא לא נמצאת שנתיים, היא נמצאת בערך שנה.

<יוסי אדלשטיין: ראש הממשלה מינה את חגי הדס להיות הפרויקטור של הנושא הזה ואנחנו מקווים שנגיע להישגים בתחום כי זה תחום שמשפיע על כלל המדינה - על אילת במיוחד, בגלל שהיא עיר פריפריה, על תל-אביב, על ערד.

<יוסי אדלשטיין: על כל הערים האלה יש השפעה שלילית מאוד.

מירי רגב: זה ברור לנו, אבל השאלה היא מה עושים.

<ברוך קבלו: יש איזה סדר את מי מפנים ראשון?

<ברוך קבלו: נגיד, אם אפשר לפנות 500 אז מפנים אותם קודם מאילת או קודם מתל-אביב?

<יוסי אדלשטיין: הרי אם אני אגיד שאני מפנה מאילת קודם יעברו לתל-אביב; אם אגיד מתל-אביב אז הם יעברו לאילת.

<ברוך קבלו: באתי בתור אילתי, לא באתי בתור - - -

<יוסי אדלשטיין: בסדר.

<יוסי אדלשטיין: הרי אני יכול לתת הצהרה שמחר בבוקר אני מפנה את כל האילתים, אז כולם יברחו לגור בערד.

<יוסי אדלשטיין: אז מה?

<יוסי אדלשטיין: כשנמצא את הפתרון נמצא גם את הטכניקה איך להוציא אותם.

<יוסי אדלשטיין: הלוואי שנמצא מהר את הפתרון הזה.

<יוסי אדלשטיין: את הטכניקה נמצא.

מירי רגב: תודה.

מירי רגב: משרד התיירות, בבקשה.

<גדעון שניר: ראש העיר תמצת את המצב.

<גדעון שניר: אנחנו רואים באילת פוטנציאל גדול מאוד מאוד, במיוחד אם בסופו של דבר אם יתקיימו התוכניות למרכז ספורט, מרכז כנסים.

<גדעון שניר: לאילת יש יתרונות בתחומים האלה.

<גדעון שניר: אנחנו מגלים את זה גם היום, עם קבוצות שבאות מכל העולם להתאמן, אבל זה לא ברמה הבין-לאומית שהינו רוצים ולא בהיקפים.

<גדעון שניר: אילת אכן סבלה הכי הרבה ממבצע "עמוד ענן".

<גדעון שניר: משרד התיירות, כדי להביא תייר חוץ לאילת משקיע פי ארבעה או פי חמישה מתייר רגיל שמגיע לשאר חלקי הארץ, ועדיין אנחנו עושים את זה בשמחה כי אנחנו חושבים שאילת, מעבר לחשיבות של תעשיית התיירות, זה יעד אסטרטגי של המדינה.

<גדעון שניר: אני מסכים עם כל מה שאמר ראש העיר.

<גדעון שניר: אנחנו מקווים מאוד שלא יוטלו עליה גזירות נוספות שרק ידרדרו את המצב עוד יותר.

<גדעון שניר: לפני שנה אילת צורפה למפת אזורי עדיפות של משרד התיירות לצורך מענקים על-פי חוק עידוד השקעות הון.

<גדעון שניר: התחלנו לקבל פניות, אבל אם, חלילה, תיפולנה גזירות כלכליות - - -

מירי רגב: אבל יהיו תמריצים.

<גדעון שניר: לא, הם יאבדו את האמון בכלל.

מירי רגב: השאלה היא אם אתם מתאמים את התמריצים שאתם נותנים לתיירות עם משרד האוצר.

מירי רגב: האוצר משתף פעולה?

<גדעון שניר: זה חלק מתקציבנו, אנחנו לא מקבלים תוספת עבור כך.

<גדעון שניר: אנחנו חושבים שחשוב להקצות חלק ניכר מהתקציב שלנו לקידום אילת.

<גדעון שניר: אנחנו עובדים עם העירייה, עם התאחדות בתי המלון, עם כל גורמי התיירות שם בצורה מאוד הדוקה.

<גדעון שניר: יש שיתוף פעולה מאוד טוב ופורה ואנחנו מקווים שנצליח להמשיך בכך.

<גדעון שניר: אבל אם חלילה – לצורך הדוגמה, זה לא הנושא היום - יוטל מע"מ אנחנו צופים נסיגה אדירה של כל העיר ושל התיירות בפרט, ואז מישהו עלול להרים ידיים.

<גדעון שניר: אנחנו לא יודעים מה יהיה, אבל זה מצב קשה.

מירי רגב: למשטרה יש משהו להגיד?

<רפ"ק טירן יהוד: בנושא המסתננים - בניית הגדר צמצמה באופן משמעותי את כניסת המסתננים לאילת.

<רפ"ק טירן יהוד: מתקיימת פעילות אכיפה, עם הרשות המקומית, כנגד עסקי המסתננים.

<רפ"ק טירן יהוד: בהיבט המשטרתי – מבצעים פעילות אכיפה כנגד עבירות פליליות של המסתננים.

מירי רגב: בנושא המסתננים נצטרך לעשות איזה דיון.

מירי רגב: מחר אנחנו עושים סיור של הוועדה בדרום תל-אביב, נעשה גם דיון בוועדה בכל סוגיית המסתננים.

מירי רגב: אני שמחה שגם שר הפנים רואה בדיוק כמוני את אותו פתרון של גירוש ושל קליטת הפליטים.

מירי רגב: הוא עושה הפרדה מעובדים זרים.

מירי רגב: צריך לעשות עבודה יותר לעומק, כי אנחנו שומעים יותר מדי על העניין של דיבורים ותכנונים, בסוף צריך להגיע לשלב המעשים וצריך לקדם את זה מאוד כי זה הופך להיות מצב שלאחר מכן יש בעיה לגרש אותם.

מירי רגב: בעניין הזה נעשה, אם צריך, דיון גם בוועדה החשאית של הוועדה שלי עם הגורמים הרלוונטיים כדי לשמוע את הנתונים כפי שהם לראות איפה הדברים האלה עומדים.

מירי רגב: חד-משמעית, יוסי, צריך לשים רגל על הגז בנושא הזה.

מירי רגב: יש גורמים נוספים שרוצים להתייחס לסוגיה של העיר אילת?

מירי רגב: בבקשה.

<ברוך קבלו: אני תושב אילת מילדות.

<ברוך קבלו: אני רוצה לספר לכם משהו שלא כולם מכירים, כי לא כולם גדלו באילת.

<ברוך קבלו: כבר היינו פעם אחת בסרט הזה, רק עם שחקנים אחרים.

<ברוך קבלו: כשהייתי ילד כל מה שהיה באילת זה מכרות תמנע ונהגי מוניות.

<ברוך קבלו: היה איזה בית מלון אחד, היסטורי כזה.

<ברוך קבלו: לא היה כלום באילת.

<ברוך קבלו: 80% מתושבי אילת עבדו בתמנע, 20% הנותרים עבדו כנהגי מוניות ובשאר מקצועות המסחר.

<ברוך קבלו: ומה קרה?

<ברוך קבלו: יום אחד החליטו לסגור את תמנע.

<ברוך קבלו: אף אחד פה לא יודע, רק אנחנו יודעים מה קרה באילת כסגרו את תמנע.

<ברוך קבלו: יותר מחצי תושבי אילת עזבו את אילת.

<ברוך קבלו: גם ההורים שלי עזבו לתקופה מסוימת והגעגועים שלי לאילת כנראה החזירו אותם חזרה.

<ברוך קבלו: כל מי שלא היה לו מה לעשות באילת, תוך חודשים ספורים כולם עזבו את אילת.

<ברוך קבלו: זה היה איום ונורא להסתובב באילת, להלך בין כל הבתים הריקים, כי לא היתה עבודה.

<ברוך קבלו: זה תמיד בא מול הנתון של משרד האוצר שאומר שאחוז האבטלה באילת הוא אפס.

<ברוך קבלו: נכון, הוא אפס.

<ברוך קבלו: כי מה קורה באילת?

<ברוך קבלו: בן-אדם שאין לו עבודה אין לו מה לעשות באילת.

<ברוך קבלו: הוא מחכה חודש, מחכה חודשיים, מקבל קצת אבטלה, מנסה קצת להסתדר.

<ברוך קבלו: לא מסתדר - לוקח את המזוודה, לוקח את הילדים והולך לגור באשדוד.

<ברוך קבלו: אם באשדוד אין לו עבודה הוא יעבוד ביבנה, הוא יעבוד בפתח-תקוה, יעבוד באשקלון.

<ברוך קבלו: באילת אין פתרון קסם כזה, בעקבה עוד לא מקבלים אותנו לעבודה.

<ברוך קבלו: דרך אגב, בינתיים אנחנו מקבלים אותם לעבודה.

<ברוך קבלו: אני מעסיק איזה 30 ירדנים שמגיעים כל בוקר.

<ברוך קבלו: אנחנו מספקים להם פרנסה.

<ברוך קבלו: אני לא רוצה להגיע למצב שאצטרך לעבור לצד השני ולעבוד אצלם.

<ברוך קבלו: מה אני רוצה להגיד לכם עם מה שקרה בתמנע?

<ברוך קבלו: פעם תמנע היתה ענף הכלכלה שהחזיק את אילת, היום זה ענף התיירות.

<ברוך קבלו: אפשר לדבר על הייטק, אפשר לדבר על מפעלים, אפשר לדבר על כל מיני דברים בומבסטיים, גדולים, אבל כרגע העיר הזאת חיה ונשענת על ענף אחד – טוב, רע, זה לא חשוב כרגע – וזה ענף התיירות.

<ברוך קבלו: אם תהיה פגיעה במע"מ ובתי המלון יפסיקו לתפקד, כל מי שמתפרנס – 75% מתושבי אילת מתפרנסים מבתי המלון - פשוט ייקחו את הדברים שלהם ויעזבו את העיר אילת ואנחנו נחזור לשנות ה-80'.

<ברוך קבלו: רק אחרי שהממשלה נכוותה, לא במים רותחים, בשמן רותח, ממה שקרה באילת בתקופת תמנע אז חוקקו את אזור סחר חופשי, עשו את הפטור ממע"מ והתחילו להשקיע מיליונים על מיליונים כדי שאפשר יהיה להחזיר את התושבים.

<ברוך קבלו: ובאמת, העיר השתקמה והגיעה למצב הזה.

<ברוך קבלו: אתם צריכים להבין שאי-אפשר להחזיר את העיר הזאת אחורה, גם מבחינת המע"מ, גם בנושא הפרנסה.

<ברוך קבלו: זה משק סגור, ומי שלא גר ולא חי באילת לא מבין מה זה.

<ברוך קבלו: זה ללכת כל יום לאותו מקום, לחזור לאותו מקום אחר.

<ברוך קבלו: אין מקומות אחרים, צריך להסתדר בביצה, שהיא יפה והיא עיר שמש והכול בסדר, אבל עדיין יש גבולות גזרה ברורים ומתוחמים לעיר אילת ואין לאן לצאת מהם.

<ברוך קבלו: זו נקודה שרציתי להאיר, את הסכנה הגדולה שאני רואה בתור אחד שעבר את זה, שפגיעה באילת המשמעות שלה היא פשוט לעזוב את אילת.

<ברוך קבלו: נושא שני, עניין המסתננים.

<ברוך קבלו: אני חושב שצריך להבין דבר אחד בנושא המסתננים - בסופו של יום, כל אותם 7,000 או 8,000 מסתננים זה כמעט 15% מאוכלוסיית אילת.

<ברוך קבלו: צריך להבין שאם הם לא יפונו האופי היהודי של העיר הזאת יכול להישבר.

<ברוך קבלו: אין פה בכלל שאלה.

<ברוך קבלו: לא עכשיו, אנחנו מדברים על עוד עשר שנים, עוד 15 שנה, האופי היהודי של העיר יכול להישבר, וגם על זה צריך לחשוב.

<ברוך קבלו: אני כבר לא מדבר על כל ההשלכות האחרות של העניין הזה.

<ברוך קבלו: למה שאלתי אותך קודם: אם יש 500 מקומות טיסה על המטוס לקונגו ומפנים, אז מאין לוקחים אותם?

<ברוך קבלו: אם לוקחים אותם מאילת זו ממש הקלה, מרגישים את זה מיד בעיר.

<ברוך קבלו: זה בכל תחום – בנושא המשטרה, בנושא העבודה.

מירי רגב: גם בדרום תל-אביב מרגישים אותם.

מירי רגב: מרגישים אותם בכל מקום.

מירי רגב: אבל לא ניכנס לזה, זה לא הדיון.

מירי רגב: נמצא את הפתרונות לסוגיה הזו.

<ברוך קבלו: אני חושב שצריך להגיד את העניין הזה וצריך לתת עדיפות לאילת בעניין הזה.

מירי רגב: חבר הכנסת זבולון קלפה, בבקשה.

זבולון כלפה: תודה לך, גברתי היושבת-ראש.

זבולון כלפה: לדבר על פריפריה בשבילי זה קצת בהפרזה, כי אני גר במרכז יחסית.

זבולון כלפה: אני גר 220 קילומטר צפונית לכם.

זבולון כלפה: אין לי ספק שיש חשיבות לאומית לפריסה גיאוגרפית גדולה מאוד של האזרחים.

זבולון כלפה: הייתי רוצה להציע לך, איתי, במקום לחזור על הריטואל הזה כל שנה ולתת מהרזרבות שר, להחריג את אילת כמו מענק הבירה לירושלים וכך לפתור פעם אחת ולתמיד.

זבולון כלפה: אז במקום שראש העירייה יגיע לירושלים כל פעם אז – אז מתאר לעצמי, אני רואה שהוא נמרץ – הוא יפתח את העיר באותו זמן.

זבולון כלפה: הוא נוסע מאילת, חוזר, שורף על הדבר הזה 24 שעות בערך במשך כמה פעמים השנה - - -

מאיר יצחק הלוי: כבר תשע שנים.

זבולון כלפה: נראה לי שזה פתרון הגיוני וטוב, ומה גם שסוף אתם הרי נותנים את זה, אז מה הבעיה להקצות את זה מלכתחילה?

זבולון כלפה: בסוגיית המסתננים אין מה להרחיב.

זבולון כלפה: אני חושב שבסופו של דבר, כמו שאמרה גברתי היושבת-ראש, הסוגיה הזאת חייבת להיפתר ברמה הלאומית, ודין אילת כדין דרום תל-אביב ודין ערד וכל המקומות.

זבולון כלפה: באופן טבעי, הם נתפסים למקומות קצה וגורמים לשינוי משמעותי מאוד בהרכב האוכלוסייה באותו מקום ויוצרים בעיה קשה מאוד.

זבולון כלפה: אני רוצה להעיר עוד הערה קטנה, אדוני ראש העיר.

זבולון כלפה: הייתי שמח אם תוכל להתייחס.

זבולון כלפה: קיבלתי לא מעט פניות, לפחות בעבר, מחברים שגרו בסביבה על המציאות של בניינים שלמים שתושבים תושבי חוץ קונים שם דירות ואז נותר דייר אחד בקומה החמישית או השישית, אבל הבית לא מתפקד רוב ימות השנה.

זבולון כלפה: אנשים בקומה שישית או שביעית ללא מעלית, ללא תאורה וללא כל מיני - - -

מירי רגב: דירות רפאים.

זבולון כלפה: בדיוק, בכל המגדל דירות רפאים ודירה אחת או שתיים שגרים בה תושבי הארץ, להבדיל מתושבי חוץ.

זבולון כלפה: האם יש תקנות, שיניתם את העניין?

מאיר יצחק הלוי: הנושא נמצא על השולחן שלנו.

מאיר יצחק הלוי: אני עדיין לא רואה בזה תופעה שצריכה להדאיג אותנו.

מאיר יצחק הלוי: יש לנו מה שאני מגדיר "שכונות הווקאנס".

מאיר יצחק הלוי: זאת אומרת, צרפתים רכשו אותן - - -

זבולון כלפה: אנחנו בעד, שיגיעו.

מאיר יצחק הלוי: בדיוק.

מאיר יצחק הלוי: מקבלים הרבה מאוד תנועה בעיקר בפסח, ביולי-אוגוסט – בתקופות החופשה של הצרפתים.

מאיר יצחק הלוי: אנחנו מאוד מעודדים את הצרפתים שיגיעו.

מאיר יצחק הלוי: אנחנו נדרשים היום לפעולה שתתחם את האזור או שתמצא מנגנונים אחרים כדי שלא יהיו שכונות רפאים, כי אז השירותים של פינוי אשפה, תאורה וניקיון בהחלט משפיעים.

מאיר יצחק הלוי: זו לא תופעה שכרגע מדליקה אצלנו נורות אדומות אבל אנחנו צריכים להיערך אליה.

מאיר יצחק הלוי: מצד שני, אנחנו חושבים שרכישת הדירה מסמלת את הצעד הראשון לקראת העלייה.

מאיר יצחק הלוי: זה חלק מתוך מהלכים זהירים - - -

מירי רגב: לא בטוח.

מאיר יצחק הלוי: אני אומר ממה שאנחנו רואים כרגע.

מאיר יצחק הלוי: אבל זה נמצא על השולחן שלנו, אני יכול להרגיע אותך.

מירי רגב: אני רוצה לסכם את הדיון.

מירי רגב: דב חנין, באת עכשיו.

מירי רגב: אתה רוצה להגיד משהו?

דב חנין: רק כמה משפטים, ברשותך, גברתי יושבת-הראש.

דב חנין: אני מברך על הדיון, אדוני ראש העירייה.

דב חנין: קיימת אצל חלק מהציבור הישראלי איזושהי טעות בהבנה של מה היא העיר אילת.

דב חנין: אנשים מגיעים לאילת, רואים את רצועת החוף היפה, את בתי המלון, ואלה באמת מקומות יפים, ראויים ונהדרים ואז חושבים שמי שחי באילת חי בהוויה של חיי מלון ובריכת שחיה והנאות רצופות.

דב חנין: לא מכירים את המורכבויות המסובכות והקשות של העיר הזו.

דב חנין: לכן, גברתי יושבת-הראש, אני מברך על הדיון הזה, אני מברך על כך שהזמנת את ראש העירייה.

מירי רגב: לא צריך להזמין אותו, הוא כבר גר כאן.

דב חנין: אני בטוח שהוא מעדיף לפעול בעיר אילת, כי יש שם הרבה דברים שדורשים את מעורבותו.

דב חנין: אבל אין לו ברירה אלא להגיע לכאן.

דב חנין: גברתי היושבת-ראש, אני רוצה לצרף את קולי לאלה שמתנגדים לכל פגיעה בהטבות שיש בעיר אילת, עיר שנמצאת באמת לפעמים בחוץ לארץ מבחינת היכולות להגיע והנגישות לשם.

דב חנין: אנחנו צריכים לעודד את העיר הזאת, לחזק אותה.

מירי רגב: עד שכרטיס הטיסה לחו"ל ירד עם השמיים הפתוחים, אז בינתיים אפשר ליהנות מנסיעה לאילת.

דב חנין: אז אפשר ליהנות מאילת, אבל כדי שאנחנו נהנה מאילת אז קודם כול תושבי העיר אילת צריכים ליהנות קצת יותר, וצריך לתת מענה אמיתי לבעיות המורכבות והשאלות החברתיות הלא פשוטות שיש בעיר הזאת.

דב חנין: תודה רבה.

מירי רגב: תודה רבה לך.

מירי רגב: אני רוצה לסכם את הדיון.

<אורי אסרף: אני מבקש לומר כמה מילים.

<אורי אסרף: אני נציג סיעת יש עתיד באילת.

<אורי אסרף: התחלת את הדיון על עניין המע"מ, שהוא מאוד חשוב ואף אחד לא ערער על העובדה הזאת.

<אורי אסרף: אתם מדברים על הפחד מנהירה שלילית החוצה.

<אורי אסרף: אני חושב שזה קצת מטשטש את העובדות.

<אורי אסרף: הנהירה קיימת בצורה שהיא כבר כל כך מסוכנת להמשך העיר.

<אורי אסרף: אני לא יודע אם מישהו חקר את התופעה, כמה צעירים בני העיר אילת, מגיל 20 עד 35, חזרו לגור בה.

<אורי אסרף: אין לעיר מה להציע מבחינת מקומות תעסוקה ראויים לחבר'ה האלה, אין שכר מספיק טוב לחבר'ה האלה, אין להם עתיד לחזור אליו.

<אורי אסרף: נכון, יש הרבה רעיונות יפים - - -

מירי רגב: זה בדיוק התפקיד של ועדת השרים, אבל אתייחס לזה תיכף.

מירי רגב: אני חושבת שהמסר של הדיון הזה, והוא בעיקר לנציגי הממשלה, הוא שאנחנו לא מוותרים על העיר אילת.

מירי רגב: אם יש למישהו כוונה לחשוב שמדינת ישראל היא בין גדרה לחדרה, אז הכוונה הזאת כמובן לא קיימת, בוודאי לא פה בכנסת.

מירי רגב: אנחנו לא מתכוונים לוותר על העיר אילת.

מירי רגב: ברור לחלוטין שכל פגיעה בנושא מע"מ, בסוגיה של המסתננים, מהגרי העבודה, תביא לפגיעה חמורה יותר וקשה יותר בעיר אילת ואנחנו נמצא את העיר אילת כעיר מבודדת, כשגם כך היא רחוקה גיאוגרפית ויוקר החיים שם גבוה.

מירי רגב: דיברנו על המשכורות.

מירי רגב: לא שמעתי שראש הממשלה עומד בראש צוות שרים, ואם הוא החליט שהוא עומד בראש צוות שרים, זאת אומרת שהוא מבין את החשיבות ואת זה שאילת היא נכס אסטרטגי למדינת ישראל.

מירי רגב: קודם כול אעביר מכתב מסודר לראש הממשלה, כיצד מתכוון להביא את ההחלטה של ועדת השרים שאומרת: תוכנית כלכלית כוללת לעיר אילת.

מירי רגב: במה זה בא לידי ביטוי, והאם יש הלימה בין האמירות שאנחנו שומעים כרגע מפקידי האוצר על ביטול מע"מ באילת?

מירי רגב: זה לא נראה לי ולכל בר דעת בהלימה.

מירי רגב: זה בלי שום קשר לאמירה של סגן שר האוצר, שאני שמחה ששמעתי עליה, שכרגע אין החלטה בעניין הזה.

מירי רגב: אנחנו צריכים להיערך כאילו יש כזו החלטה וכדי למגר את ההחלטה כזאת.

מירי רגב: לא ניתן לעשות סיכול נקודתי בעיר אילת, ואת זה צריך להבין.

מירי רגב: בכלל, דעתי בנושא עליית המע"מ ידועה.

מירי רגב: היום בשעה 4:00 אחרי הצהרים יהיה דיון בנושא הטלת המע"מ על הפירות והירקות, עם כל יושבי-ראש השווקים שיגיעו לכאן ומועצת הפרחים.

מירי רגב: הסוגיה של המע"מ היא הכי קלה לפקידי האוצר, בעיניי.

מירי רגב: אני חושבת שאפשר להגדיל את יעד הגירעון ב-0.5%.

מירי רגב: בעניין הזה אני תומכת בשר האוצר.

מירי רגב: בסך הכול יש לנו תוצר חוב של 940 מיליארד שקלים, שהוא תוצר חוב חיובי.

מירי רגב: 0.5% יביא לנו בדיוק את הארבעה-חמישה מיליארד שקלים שיוכלו לתת לנו את המענה לביטולי המע"מ שאתם רוצים להביא.

מירי רגב: ואפשר גם לדחות פרויקטים עתידיים, כמו לדוגמה, רכבת קלה.

מירי רגב: עם כל הכבוד, העיר אילת והמצוקות שלה מול רכבת קלה – נדחה רכבת קלה בשנתיים, אם בשנתיים האלה באמת נצליח להביא לאותם שינויים שאנחנו רוצים להביא.

מירי רגב: אני עוד אפגש עם שר האוצר.

מירי רגב: אני מבקשת להעביר כאן מסר - הדיון הזה הוא בלהבות נמוכות, גם בעקבות האמירה של שר האוצר ושל סגן שר האוצר, שכרגע אין החלטה סופית בסוגיית העיר אילת.

מירי רגב: אבל אתם צריכים להבין שיהיה כאן מאבק על העיר אילת.

מירי רגב: אנחנו רוצים לשמור על העיר אילת כנכס תיירותי, גם לישראלים גם לתיירים מחו"ל.

מירי רגב: אין שום סיבה שעקבה תלך ותתפתח במפרץ ואילת תהיה ברגרסיה.

מירי רגב: זה בעניין של צוות השרים.

מירי רגב: אשלח מכתב מסודר, נשב על זה גם ראש העיר, ליישום נגזרות של צוות השרים שבראשו עומד ראש הממשלה.

מירי רגב: בסוגיית המסתננים נקיים דיון נקודתי אחרי הסיור מחר.

מירי רגב: אני כבר אומרת לכם:

מירי רגב: אל תבואו עם אותן תשובות שאנחנו רגילים לקבל בארבע השנים האחרונות.

מירי רגב: בואו עם הסבר ורציונל מסודר, ואם צריך לעשות את זה בוועדת משנה נעשה את זה בוועדת משנה.

מירי רגב: השבוע כבר תהיה ועדת משנה לוועדת הפנים לגבי מדינה שלישית, או משהו כזה.

מירי רגב: לא יכול להיות שאנחנו באותן תשובות בנושא המסתננים – מהגרי העבודה, לא הפליטים.

מירי רגב: יש לנו את מתקן "סהרונים", הוא ריק.

מירי רגב: בבקשה תעבירו 6,000 איש מדרום תל-אביב ומאילת לטובת מתקן "סהרונים".

מירי רגב: אני הולכת לאשר תו תקן של אסיר עכשיו, לשחרור מנהלי של אנשים שצריכים לשבת בכלא כי אין מקום בכלא.

מירי רגב: אז או שתעבירו אותם ל"סהרונים" או שתעבירו את המסתננים ל"סהרונים".

מירי רגב: הרי אין טעם לבנות בתי כלא אם יש בתי כלא שעומדים ריקים.

מירי רגב: נביא אותם ל"סהרונים", יקבלו מים, יקבלו רפואה, יקבלו כל מה שצריך כדי להגן על כבודם.

מירי רגב: אבל צריך להתחיל להריץ את העניין הזה, ואם צריך לזה תקציבים אז צריך תקציבים.

מירי רגב: בעניין הזה, יוסי, התשובות שניתנו עד עכשיו לא יתקבלו.

מירי רגב: אחרי שבועות, בעזרת השם, נעשה דיון ממוקד משודר בנושא המסתננים, ואתם תבואו עם תשובות, ותשובות קצת אחרות ממה שהתרגלנו לשמוע.

מירי רגב: אני מסכמת את הדיון הזה.

מירי רגב: המלצת הוועדה לראש הממשלה: ליישם את ועדת השרים שהוא עומד בראשה; העברת מסר ברור וחד-משמעי לשר האוצר, שאנחנו מבקשים להוריד מעל סדר-היום את ביטול המע"מ באילת כדי שבאמת נאפשר לאילת להיות עיר עם כל הנכסים שלה, וזה אחד הנכסים של העיר אילת.

מירי רגב: אנחנו יודעים שאנחנו לא יכולים להביא לשם את התעשייה, יש לנו בעיה להביא לשם תמריצים לתעשיינים בגלל הריחוק הגיאוגרפי שלה, ולכן בסוגיית המע"מ לא נפגע.

מירי רגב: סוגיית המסתננים - נקיים דיון מיוחד בסוגיית המסתננים, לא רק לגבי העיר אילת אלא לגבי כל רחבי המדינה, בדגש על אילת, ערד ודרום תל-אביב.

מירי רגב: זה יהיה מיד אחרי שבועות.

מירי רגב: אני מודה לכם על הדיון.